钦定古今图书集成/理学汇编/学行典/第265卷 > 吴筠
## 钦定古今图书集成/理学汇编/学行典/第265卷 > 吴筠

按《唐书隐逸传》：“吴筠，字贞节，华州华阴人。通经谊，美
文辞，举进士不中。性高鲠，不耐沈浮于时，去居南阳
倚帝山。天宝初，召至京师，请隶道士籍。乃入嵩山，依
潘师正究其术。南游天台，观沧海，与有名士相娱乐，
文辞传京师。元宗遣使召见大同殿，与语甚悦，敕待
诏翰林，献《元纲》三篇。帝尝问道，对曰：‘深于道者，无如
《老子》五千文，其馀徒丧纸札耳’。”复问神仙冶炼法，对
曰：“此野人事，积岁月求之，非人主宜留意。”筠每开陈，
皆名教世务，以微言讽天子，天子重之。群沙门嫉其
见遇，而高力士素事浮屠，共短筠于帝，筠亦知天下
将乱，恳求还嵩山，诏为立道馆。安禄山欲称兵，乃还
茅山。而两京陷，江、淮盗贼起，因东入会稽剡中，大历
十三年卒，弟子私谥为“宗元先生。”始，筠见恶于力士
而斥，故文章深诋释氏。筠所善孔巢父、李白歌诗，略
相甲乙云。

按《旧唐书》：筠，鲁中之儒士也。少通经，善属文，举进士
不第。性高洁，不奈流俗。乃入嵩山，依潘师正为道士，
传正一之法，苦心钻仰，乃尽通其术。开元中，南游金
陵，访道茅山。久之，东游天台，筠尤善著述。在剡与越
中文士为诗酒之会，所著歌篇，传于京师。元宗闻其
名，遣使征之。既至，与语甚悦，令待诏翰林。帝问以道
法，对曰：“道法之精，无如五千言，其馀枝词蔓说，徒费
纸札耳。”又问神仙修炼之事，对曰：“此野人之事，当积
岁月之功求之，非人主之所宜适意。”每与缁黄列坐，
朝臣启奏。筠之所陈，但名教世务而已，间之以讽咏，
以达其诚，元宗深重之。天宝中，李林甫、杨国忠用事，
纪纲日紊。筠知天下将乱，坚求还嵩山，累表不许，乃
诏于岳观别立道院。禄山将乱，求还茅山，许之。既而
中原大乱，江淮多盗，乃东游会稽，尝于天台剡中往
来，与诗人李白、孔巢父诗篇酬和，逍遥泉石，人多从
之，竟终于越中。文集二十卷，其《元纲》三篇、《神仙可学
论》等，为达识之士所称。筠在翰林时，特承恩顾，繇是
为群僧之所嫉。骠骑高力士素奉佛，尝短筠于上前，
筠不悦，乃求还山。故所著文赋，深诋释氏，亦为通人
所讥。然词理宏通，文彩焕发，每制一篇，人皆传写。虽
李白之放荡，杜甫之壮丽，能兼之者，其唯筠乎！